พอใจโครงการไทยเทสเทอราปีอาหารไทยเป็นยา กระตุ้นความนิยมเมนูอาหารไทยทั่วโลก ยอดสั่งเครื่องปรุงและสมุนไพรพุ่ง
นายชาย นครชัย อธิบดีกรมส่งเสริมวัฒนธรรม กล่าวว่า จากการเปิดตัวโครงการไทยเทสเทอราปี อาหารไทยเป็นยาที่อร่อยที่สุดในโลก เพื่อยกระดับวัฒนธรรมอาหารไทยสู่นานาชาติด้วยการนำเสนอคุณประโยชน์ของอาหารไทยในมิติของสรรพคุณทางยาที่มีประโยชน์ต่อสุขภาพ ได้รับรายงานว่า มีการตอบรับจากผู้ชื่นชอบอาหารไทยทั่วโลกเป็นอย่างมาก โดยพบว่า สถานประกอบการ โรงแรมและที่พักต่างๆ ที่เข้าร่วมโครงการมียอดการจำหน่ายสูงขึ้นจากเมนูอาหารไทยที่หลากหลาย โดยเฉพาะอาหารเพื่อสุขภาพ สอดรับกับวิถีสังคมยุคใหม่ ขณะที่การประชาสัมพันธ์โครงการอาหารไทยในต่างประเทศ ส่งผลให้วัตถุดิบที่ใช้ปรุงอาหารไทยทั้งพืช ผักสมุนไพร เครื่องแกง เครื่องปรุงมียอดการสั่งจองผ่านแพลตฟอร์ม market place สั่งซื้อทางออนไลน์จำนวนมาก ขณะที่เมนูอาหารยาที่นิยม ได้แก่ เมนูอาหารเสริมภูมิต้านโควิด เมนูอาหารจากกัญชา กระท่อมและเมนูจากสมุนไพรพื้นถิ่นของไทย  สำหรับในวันที่ 10 - 12 ธันวาคมนี้ ได้ร่วมกับการท่องเที่ยวแห่งประเทศไทยและจังหวัดภูเก็ต จัดกิจกรรมเปิดตลาดไทยเทสเทอราปี ที่บลูทรี ภูเก็ต รองรับนักท่องเที่ยว แสดงถึงศักยภาพการเป็นเมืองสร้างสรรค์ด้านวิทยาการอาหารของโลก มีการนำเมนูอาหารจากชุมชนของจังหวัดภูเก็ตมาออกร้าน กิจกรรมเวิร์คช็อปเมนูกับเชฟชื่อดังโดยเฉพาะการทำอาหารและเครื่องดื่มด้วยกัญชาเป็นยารักษาโรค รวมถึงกิจกรรมส่วนลดจากร้านอาหารที่ร่วมรายการในจังหวัดภูเก็ต แพ็คเกจท่องเที่ยวภูเก็ต เส้นทางกินอาหารไทยเป็นยากับสายการบินไทยสมายล์จนถึงวันที่ 31 มกราคม 2565 ทั้งนี้จะมีการประเมินผลการจัดกิจกรรมในแง่ของการกระตุ้นเศรษฐกิจด้านธุรกิจอาหารไทยที่สร้างรายได้ให้แก่ประเทศ เพื่อส่งเสริมการจัดกิจกรรมให้มีความหลากหลายมากยิ่งขึ้น